Așa cum radiațiile ultraviolete vă pot afecta pielea dacă nu folosiți protecție solară, așa vă pot afecta și vederea, în cazul în care nu folosiți ochelari de vedere. Mai exact, spun specialiștii, razele UV pot deteriora țesuturile de la suprafața ochiului, corneei și cristalinului. Din păcate, în timp, aceste leziuni pot duce la cataractă și chiar cancer de ochi. Un alt lucru important de știut este că dacă nu purtați ochelari de soare, riscați să dezvoltați o arsură solară la nivelul ochiului numită fotokeratită, care poate fi extrem de dureroasă. Pentru a preveni toate cele de mai sus, este vital să purtați ochelari de soare și nu doar în timpul verii, ci în fiecare zi a anului, chiar și atunci când este înnorat sau când este zăpadă. Ochelarii de soare pot acționa ca o barieră fizică, blocând razele UV. Ca să fiți sigur că ochelarii de soare pe care îi aveți vă protejează așa cum trebuie ochii, verificați eticheta sau autocolantul de pe lentile ca să vă asigurați că ochelarii oferă 100% protecție UV. Un alt lucru important este că ar trebui să purtați ochelari de soare chiar și dacă purtați lentile de contact cu tehnologie de blocare UV. Aceștia protejează doar partea ochiului pe care o acoperă, lăsând exteriorul ochiului expus la radiațiile ultraviolete dăunătoare. Prin urmare, ochelarii de soare nu sunt opționali, indiferent de anotimp.